Malta innegozjat b’suċċess mal-Kummissjoni Ewropeja u mal-Kunsill Ewropew tal-affarijiet ekonomiċi u finanzjarji biex leġislazzjoni li tindirizza nuqqasijiet fit-tassazzjoni li jirrigwardaw kumpaniji multi nazzjonali ma jirfsux fuq l-awtonomija tal-istati membri fejn tidħol it-tassazzjoni. Malta appoġġjat din il-leġislazzjoni f’laqgħa tal-grupp tal-pajjizi taż-żona Ewro. Il-Ministru tal-Finanzi Edward Scicluna qal dan fil-Parlament fi tweġiba parlamentari għall-mistoqsija tad-deputat Marthese Portelli. Il-Minsitru Scicluna qal li dan il-ftehim isaħħaħ b’dikjarazzjoni formali tal-Kummissjoni Ewropeja li affermat il-kompetenza tal-istati membri fil-qasam tat-tassazzjoni diretta u l-prinċipju ta’ sussidjarjetà.  Il-Kummissjoni u l-Ecofin iddikjaraw formalment li din il-leġislazzjoni mhi se toħloq l-ebda preċedent. Il-Minsitru Scicluna qal li dan iddikjarah ukoll il-Kummissarju Ewropew għall-affarijiet eknomiċi u finanzjarji Algridas Semeta f’ittra li bagħat lill-gvern Malti. Fl-istess tweġiba, il-Ministru tal-Finanzi qal li r-rakkomandazzjonijiet speċifi għal Malta fejn tidħol il-governanza ekonomika żiedu l-flessibilità  u kienu anqas preskrittivi.  Dan jippermetti lill-Gvern Malti biex jiddeċiedi hu dwar it-taħlita politika u l-miżuri meħtieġa.   Huwa qal li dawn ir-rakkomandazzjonijiet  se jkunu miflija wkoll mill-Kunsill Ewropew tal-ġimgha d-dieħla u li għalih se jattendi l-Prim Ministru Joseph Muscat.